1.	YLEISIÄ KIRJALLISUUSTYÖN OHJEITA

Valitse suomalainen kirjailija, jolta luet kaksi teosta - myös äänikirja(t) käy(vät). Kirjailijasta ja hänen teoksistaan kirjoitat prosessin aikana monenlaisia tekstejä, ja lopuksi kokoat ne kirjallisuuskansioon. 

Työprosessin aikataulu:
_____  Kirjailijavalinta tehty ja ilmoitettu opettajalle. (1p)
_____  Kirjailijan elämäkerta tehty. (1p)
_____  Ensimmäinen teos luettu + kirjan juoniesittely ja henkilökuva tehty. (3p)
_____  Toinen teos luettu + kirjan juoniesittely ja lukupäiväkirja tehty. (3p)
_____  Luku ”Teosten esittely ja vertailu” tehty. (1p)
Loput tekstit ja työn koonti tehdään palautuspäivään mennessä.
_________________  PALAUTUS. (1p)

-	Pyri työskentelemään niin, että edeltävään iltaan ei jäisi enää suurta työmäärää. 
-	Huolehdi siitä, että sinulla on esittää aikataulun mukaan kirjallisena tekemiäsi tehtäviä. Aikataulusta kiinni pitäminen antaa pisteitä! 
-	Työn runko jaetaan opelle O365:n kautta heti, kun se on tunnilla tehty. Älä lähetä mitään Wilman kautta. SUK-oppitunneilla työtä tehdään jonkin verran, mutta suurelta osin työ tehdään kotona.
-	Työtä tehdään luku kerrallaan, ja niiden ei tarvitse olla täysin valmiita DL-päivinä, vaan voit muokata kokonaisuutta palautuspäivään saakka. 

Jos työsi palautus myöhästyy sovitusta päivämäärästä, jokainen ylimenevä päivä vähentää kokonaisarvosanasta yhden pisteen.

Kirjallisuuskansion arvioinnissa kiinnitetään huomiota sisällön lisäksi kielen sujuvuuteen ja oikeakielisyyteen sekä työn muotoseikkoihin ja siistiin ulkoasuun. Muista, että omin sanoin kirjoitettu teksti on arvokkaampaa kuin suoraan lähteestä lainattu. Älä kirjoita mitään, mitä et ymmärrä itse! 

Kirjailijakansio esitellään lyhyesti luokalle sovittuina päivinä.

Tekstin asetteluohjeet: 
-	riviväli 1,5   (1p)
-	fonttikoko 12   (1p)
-	fonttityyppi Times New Roman/Calibri/Arial   (1p)
-	reunojen tasaus   (1p)
-	kappalejako   (1p) 
-	sivunumerot.   (1p) 
-	Jos liität työhösi kuvia, karttoja, diagrammeja tms., selitä niitä myös tekstissä. 

•	Kun etsit tietoja, kirjoita AINA lähteet muistiin. Lisää nettisivut lähdeluetteloon sitä mukaa, kun löydät tietoa netistä.  
•	Lähdemateriaaleja ovat Internetin lisäksi tietosanakirjat, sanoma- ja aikakauslehdet sekä muu painettu ja av-materiaali. 
•	Käytä vähintään kolmea eri tietolähdettä. Pyri kriittiseen lähteiden käyttöön – on muitakin hyviä nettisivuja kuin Wikipedia. Monilla kirjailijoilla on omia sivustojaan. 
•	Lukemasi kirjat ovat aineistolähteitä, eivät tietolähteitä. 
•	Jos lisäät työhösi kuvia netistä, kokoa niistä kuvalähteluettelo.
 
Työtä varten (lukupäiväkirja tms.) saa luokasta ottaa vihkon, johon tehdään lukiessa muistiinpanoja, jotka kirjoitetaan myöhemmin kirjallisuustyösi osaksi. 

2.	KIRJALLISUUSTYÖN SISÄLTÖ

Kansisivu (ks. malli tästä ohjeesta)
•	kirjailijan nimi / työn aihe (keskelle paperia)
•	oikealle alhaalle: kirjallisuustyön tekijän nimi, oppiaine, päivämäärä, oppilaitos

Sisällysluettelo 
•	kaikki työn osiot esiintymisjärjestyksessä. Numeroi kokonaisuudet omiksi luvuikseen.
•	esimerkki:
SISÄLLYSLUETTELO 

1.	JOHDANTO				1
2.	KIRJAILIJAN ELÄMÄKERTA			2
3.	LUETTUJEN TEOSTEN ESITTELY JA VERTAILU	3
3.1. Ensimmäinen kirja			3
3.2. Toinen kirja				4
3.3. Teosten vertailu				5
4.	HENKILÖKUVA HENKILÖSTÄ X 		6
5.	LUKUPÄIVÄKIRJA				10
6.	MUUTA MATERIAALIA: omakeksimä jatko kirjalle	11
7.	PÄÄTÄNTÄ				12
LÄHTEET				13
	      LIITTEET

Johdanto (ensimmäinen varsinainen tekstisivu, sivunumeroksi 1)  (5p)
•	Tee tämä osio vasta ihan työn loppumetreillä.
•	Esittele kokonaiskuvan kansiosi sisällöstä. Mitä kansio sisältää? 
•	Kerro tavoitteitasi eli mitä haluat työssäsi selvittää aiheesta.
•	Perustele, miksi valitsit juuri tämän kirjailijan. Millaisia odotuksia sinulla oli kirjailijan suhteen ennen kansion tekemistä? Miten kiinnostuit aiheesta?
•	Esittele lukemasi teokset ihan lyhyesti (yhdessä kappaleessa).
•	Esimerkkejä kappaleiden aloituksista:
Kirjailijakansioni aiheena on --.
Valitsin tämän kirjailijan, koska --.
Valmis kansio koostuu monista teksteistä --.
Lukemani teokset ovat --.
Tekstisivut (sivut 2 – ? ) 
Voit nimetä lukuja haluamallasi tavalla, ja lukuja voi olla niin monta kuin tunnet tarvitsevasi. Yksittäinen luku voi olla omalla sivullaan, jos tekstiä on yli puolen sivun verran. Kirjoita teksti täydellisin lausein, käytä luetteloja vain poikkeustapauksissa (liitteissä). 
Tekstisivut sisältävät seuraavat työn osiot:
•	Kirjailijan elämäkerta tiivistetysti (5p, ohjeet tämän ohjeistuksen lopussa)
•	Luettujen teosten esittely ja vertailu. Kerro kirjojen tapahtumista (juoni, henkilöt, miljöö jne.) preesensiä käyttäen. Voit miettiä myös kielellisiä keinoja sekä teemoja. (24p)
Vertailu-luvun alussa lähde liikkeelle siitä, että Tuija-Tumpelo ei muista aiemmin esittelemiesi kirjojen nimiä. Tuo siis ensimmäisessä virkkeessä esille lukemiesi kirjojen nimet.
APUKYSYMYKSIÄ:
1)	Mitä yhteistä tai mitä eroja teoksissa oli?
-	Millaisia eroja ja yhtäläisyyksiä teosten juonessa oli?
-	Entä henkilöissä tai miljöössä?
-	Millaisia teemoja teoksissa oli? Samankaltaisuuksia tai eroja niissä? Millaisiin asioihin teos ottaa kantaa? Mihin ongelmaan se haluaa puuttua? Mitä se haluaa lukijan ajattelevan esim. elämästä tai muusta tärkeästä asiasta?
-	Entäpä millaista kieltä teoksissa käytettiin? Näkökulma? Kertoja?
2)	Mitä hyvää oli teoksessa X? Entä mitä huonoa? Mitä hyvää oli teoksessa Y? Entä mitä huonoa?
3)	Kummastako kirjasta pidit enemmän? Miksi? 
Kun vertailet, malta myös selittää ja perustella, älä tyydy pelkästään toteamaan jotakin asiaa.   malli: … Teosten X ja Y päähenkilöt olivat samoja, koska molemmat teokset olivat Komisario Koskinen -sarjan kirjoja. Myös miljööt sijoittuivat samaan kaupunkiin eli Tampereelle. Kummassakin tapahtumat kertoivat muutaman viikon ajasta, jolloin Koskinen selvitti tapahtuneita rikoksia.
 
•	Yhden kirjan henkilön esittely henkilökuvan avulla(10p, ohjeet tämän ohjeistuksen lopussa)
•	Lukupäiväkirja (10p, ohjeet tämän ohjeistuksen lopussa)

•	Yksi näistä omavalintaisista tehtävistä  (10p): 
o	omatekemä teosarvostelu 
o	vertailu elokuva – kirja
o	kirjailijan todellinen haastattelu. Lähesty kirjailijaa oikeasti esim. sähköpostitse. Liitä mukaan sekä kysymykset että vastaukset.
o	mainosjuliste kirjailijan tuotannosta. Kerää julisteeseen esimerkiksi arvostelujen parhaita paloja, tuotannon kuvailua ja tuotantoa havainnollistavia kuvia.
o	gallup-kysely esimerkiksi omalle luokalle. Selitä kyselyn lisäksi mahdollisimman tarkasti, mitä teit ja millaisia tuloksia sait.
o	uusi jatko kirjalle
o	runo kirjan vaikuttavimman kohdan pohjalta
o	kirje jollekin kirjan henkilölle tai kirjailijalle
o	sarjakuva tai piirros kirjan tärkeimmistä tapahtumista. Selitä, mitä kuvissa tapahtuu tai miten ne liittyvät kirjaan.
o	kuvakollaasi. Selitä, miten kuvat liittyvät kirjaan.
o	kirjan henkilön Instagram-tili, WhatsApp-keskustelu tai Facebook-sivu päivityksineen ja kommentteineen. Tee tämä A4-kokoiselle paperille käsin.
o	Aina voit sopia opettajan kanssa, jos keksit muita hyviä ideoita toteuttaa tätä osiota! Työtä voit myös kuvittaa halutessasi enemmänkin. Tämän osion työt suunnittelet ja kirjoitat ihan itse, et käytä valmiita netistä löytyviä haastatteluja tms. Jos lainaat netistä kuvia, selitä myös niitä riittävästi sekä merkitse lähdetiedot.

Päätäntä (sivu 10)  Tee tämä osio ihan lopuksi!  (5p)
•	Selosta, miten työskentely eteni. Millaista työn tekeminen oli? Helppoa? Vaikeaa? Miksi? Millaisia ongelmia ilmeni työtä tehdessä? Miten ne ratkesivat? Miten työprosessi eteni? Muuttuiko aihe tai rajaus? Minkä verran käytit aikaasi ja energiaasi työn tekemiseen? Mihin olet tyytyväinen työssäsi? Mihin et? Mitä tekisit toisin? 
•	Pohdi, mitä opit työtä tehdessäsi. Mitä työn tekeminen antoi sinulle?
•	Esimerkkejä kappaleiden aloituksista:
Kokonaisuutena kirjallisuuskansioni on mielestäni --.
Työn tekeminen oli --.
Työprosessi eteni seuraavasti --.
Parhain osuus on --, koska --.
Työ on opettanut minulle --.
Tiivistäen voin todeta, että kirjailija X on ---.
Yllätyin ---. 

Lähteet (sivu 11)  (5p)
•	Luettelo teoksista ja muista lähteistä. 
•	On tärkeää kerätä tälle sivulle kaikki käytetyt lähteet, myös nettisivujen osoitteet niin tarkasti kuin pystyt.  Listaa ne aakkosjärjestyksessä. 
•	Tee kuvien lähdetiedoista oma lähdeluettelonsa.
•	Malli:
LÄHTEET

AMMOND, JUKKA 1989: Nainen kovan onnen lapsena: näkökulma Minna
Canthin ja Hella Wuolijoen traagiseen naiskuvaan. Teoksessa Nainen ja kirjallisuus. Juhlakirja apulaisprofessori Jenny Liljalle. Toim. Katriina Kajannes. Jyväskylä. s. 77 - 93. SKS.
HEIKKILÄ, RITVA (toim.) 1987: Sanoi Minna Canth. Otteita Minna Canthin
 teoksista ja kirjeistä. Porvoo. Otava.
https://fi.wikipedia.org/wiki/Minna_Canth. Luettu 4.9.2015.
http://minnacanth.kuopio.fi/canth/default.htm. Luettu 14.9.2015.
KAUKONEN, VÄINÖ 1982: 1800-luvun Kuopio ja kansallinen kulttuuri.
Mikkeli. SKS.
KUPIAINEN, UNTO 1971: Suomen kirjallisuuden vaiheet. Porvoo. Otava.
KROGERUS, TELLERVO 2009: Canth, Minna (1844 - 1897).
<http://www.kansallisbiografia.fi/kb/artikkeli/2816/>.
Luettu 4.9.2015
LAITINEN, KAI 1981: Suomen kirjallisuuden historia. Keuruu. WSOY.
•	Lähdetietojen merkintä: ERILAISIA LÄHTEITÄ + MALLIT:

Lisäksi työn loppuun:
Miltä työn tekeminen vaikutti kotiväen silmin?
Pyydä huoltajaasi lukemaan kansiosi ja kirjoittamaan siitä oma arvionsa, käsinkirjoitettu lyhyt kommentti sekä huoltajan allekirjoitus riittävät.